钦定古今图书集成/明伦汇编/官常典/第538卷 > 谭广
## 钦定古今图书集成/明伦汇编/官常典/第538卷 > 谭广

按《明外史》本传：“广字仲宏，丹徒人。洪武初，起卒伍，为
燕山护卫百户。从燕王起兵，以百骑伺敌涿州，生得
中朝将校三十人。战白沟、真定、夹河，咸有功。屡迁指
挥使，留守保定。都督韩观帅师十二万来攻，广以孤
军力拒四十馀日，伺敌懈，破走之。永乐元年，进大宁
都指挥佥事，董营北京。既而领神机营，从征迤北，充”
骁骑将军。十一年练军山西。明年从征九龙口，为前
锋。贼数万凭崖，广以神箭万人射之，死者无算。乘胜
夹击，贼大败。论功，进都督佥事。仁宗嗣位，擢左都督，
镇宣府。宣德六年，户部请令他卫军调戍宣府者，悉
遣还屯种。帝可之。广上言：“臣所守边一千四百馀里，
敌人窥伺，窃发无时。脱有警，征兵数百里外，势岂能
及。屯种之议，臣愚未见其可。”帝以边卒戍守有馀，但
命永乐中调者勿遣。正统初，朝议以脱欢虽款塞，狡
谋未可测，命广及他镇总兵官陈怀、李谦、王彧图上
方略。广等各上议，大要谓：“边寇出没不常，惟守御为
上策。宜分兵扼要害，而间遣精锐巡塞外，遇敌则量
力战守，间谍以侦之，轻兵以蹑之。寇来无所得，去有
所惧，则边患可少弭。”帝纳其言。六年冬，以守边劳，封
永宁伯，禄千二百石，仍镇宣府。又三年卒，谥襄毅。广
长身多力，奋迹行伍至大将，大小百馀战，未尝挫衄。
初统神机营，马独肥，时号“谭家马。”在宣府二十年，抚
士卒有恩，边徼帖然称名将。尝逞愤杖杀都司经历，
又以私憾杖百户。并为言官所劾。以广有将才，置不
问。既卒，子序嗣。

===陈怀===按《明外史》本传：“怀，合肥人。袭父职，为真定副千户。永
乐初，积功至都指挥佥事。从平安南，进都指挥使，莅
山西都司事。再从张辅擒安南贼渠简定。从都督费
𤩽征凉州叛人虎保，皆有功。寻充参将，镇宁夏。仁宗
立，进都督同知。宣德元年，代梁铭为总兵官。时官军
征交阯者屡败，诏发松潘军援之，将士惮行，千户钱”
宏与众谋，诈言番叛，率兵掠麦匝诸族。番人震恐，反
杀指挥陈杰等，陷松潘、叠溪，围威、茂诸州。指挥吴玉、
韩整、高隆相继败绩，西鄙骚然。诏遣鸿胪丞何敏、指
挥吴玮往招之，而命怀统刘昭、赵安、蒋贵师数万随
其后。玮等至，贼不顺命。玮遂与龙州知州薛继贤击
贼，复松潘。比怀至，仍属玮前锋，遂复叠溪，降二十馀
寨。怀又招抚复业万二千二百馀户，归所掠军民二
千二百馀人，西鄙遂定。进怀左都督，厚赉金币，而绌
玮功不录。怀留镇四川。在镇骄纵不法，干预民事，受
赇庇罪人，侵夺屯田，笞辱佥事柴震等，数为言官所
劾。帝降敕责让，复以御史王礼《弹章》示之。怀引罪，遂
置不问。六年，松潘勒都、北定诸族暨空郎、龙溪诸寨
番复叛。怀遣兵战败，指挥安宁等死者三百馀人。怀
乃亲督兵深入，破革儿骨寨，进攻空郎、乞儿洞。贼败，
斩首坠崖死者无算。革儿骨贼复聚生苗四百馀，设
伏邀击。都指挥赵谅觉之，剿戮殆尽。于是任昌、牛心
诸寨番闻风乞降，群寇悉平。久之，巡按御史及按察
使复奏怀僭侈逾分。每旦，令三司官分班侍立，有事
跪白。怀中坐，称旨行遣。且日荒于酒，不饬边备，致城
寨失陷。宣宗怒，召怀还，命文武大臣鞫之。罪当斩。下
都察院狱，宥死落职。正统二年以原官镇大同。时漠
北人进贡者，日给廪饩，为军民害。怀言于朝，得减省。
居二年，以年老召还，命理中府事。九年春，与中官但
住出古北口，征兀良哈还，与马亮等同封，而怀得平
乡伯。十四年扈驾北征，死于土木。赠侯，谥“忠毅。”子辅
袭。